DIRECȚIA GENERALĂ BIODIVERSITATE

Nr. DGB/105325/14.11.2022

REFERAT DE APROBARE

Prezentul referat de aprobare este elaborat în conformitate cu prevederile art. 6 alin. (3) și al art. 30 alin. (1) lit. c) şi alin. (2) din Legea nr. 24/2000 privind normele de tehnică legislativă pentru elaborarea actelor normative, republicată, cu modificările și completările ulterioare, reprezentând instrumentul de prezentare și motivare a proiectului de ordin privind aprobarea Regulamentului Parcului Natural Văcărești.

Baza legală a proiectului de ordin supus aprobării o constituie prevederile art. 21 alin. (1) din Ordonanța de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice, aprobată cu modificări și completări prin Legea nr. 49/2011, cu modificările și completările ulterioare.

Regulamentul Parcului Natural Văcărești a fost elaborat de către Administrația Parcului Natural Văcărești, structură de administrare special constituită ca serviciu public de interes local al Municipiului București, cu personalitate juridică, înființată prin Hotărârea Consiliului General al Municipiului București nr. 328/2021 privind înființarea Administrației Parcul Natural Văcărești, serviciu public de interes local al Municipiului București. Administrarea Parcului Natural Văcărești se realizează în baza Contractului de administrare nr. 8001/29.12.2021, încheiat între Agenția Națională pentru Arii Naturale Protejate și Administrația Parcul Natural Văcărești.

Având în vedere prevederile art. 21 alin. (1) din Ordonanța de urgenţă a Guvernului nr. 57/2007 aprobată cu modificări și completări prin Legea nr. 49/2011, cu modificările şi completările ulterioare”Planurile de management și **regulamentele** ariilor naturale protejate care au structuri de administrare special constituite se elaborează de către administratorii acestora, prin consultarea consiliilor consultative de administrare, se avizează de către consiliile științifice și se aprobă prin ordin al conducătorului autorității publice centrale pentru protecția mediului, apelor și pădurilor, emis în baza avizelor autorităților publice centrale din domeniul culturii, dezvoltării regionale și administrației publice și al agriculturii și dezvoltării rurale.”.

Regulamentul Parcului Natural Văcărești este însoțit de avizul Agenției Naționale pentru Arii Naturale Protejate nr. 5685/25.10.2022, emis conform prevederilor art. 2 lit. b) din Legea nr. 95/2016 privind înființarea Agenției Naționale pentru Arii Naturale Protejate și pentru modificarea Ordonanței de urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, de Hotărârea nr. 2/27.09.2022 a Consiliului Științific al Parcului Natural Văcărești și de minuta nr. 1 din data de 15.09.2022 întocmită ca urmare a consultării Consiliului Consultativ de Administrare a Parcului Natural Văcărești.

Prin Regulament se stabilesc activitățile permise și interzise a se derula în interiorul Parcului Natural Văcărești, modul de desfășurare a activităților de construcții –investiții, cercetare științifică și vizitare. De asemenea, prin regulament sunt prevăzute sancțiunile aplicabile pentru nerespectarea acestuia.

În urma avizării interne a prezentului proiect de Ordin pentru aprobarea Regulamentului Parcului Natural Văcărești, proiectul de ordin, referatul de aprobare și Regulamentul vor fi postate pentru consultare publică, în baza *Legii nr. 52/2003 privind transparenţa decizională în administraţia publică, republicată,* pe site-ul Ministerul Mediului, Apelor și Pădurilor și va fi transmis spre avizare către ministerele listate în art. 21 alin. (1) din  Ordonanţa de urgenţă a Guvernului nr. 57/2007 aprobată cu modificări și completări prin Legea nr. 49/2011, cu modificările și completările ulterioare*.*

Având în vedere cele menționate, vă rugăm să fiți de acord cu promovarea proiectului de Ordin pentru aprobarea Regulamentului Parcului Natural Văcărești.

DIRECTOR GENERAL

Daniela DRĂCEA